# **הכל יחסי – דף מקורות**

**סיפור חסידי:**

איש פשוט, רגיל היה להצטרף לסעודות הנערכות בביתו של רבי לוי יצחק מבַּרדיטשוֹב (עיר באוקראינה). תלמידים רבים נהגו להתאסף סביב השולחן כדי לשמוע את דברי התורה של הרבי, וביניהם גם אותו איש.

התלמידים חשבו שלא ראוי שיֵשב האיש עִמם בסעודות אלו. הם חשבו כי אדם פשוט, שלא למד ואינו מבין דבר מדבריו של הרב, אינו ראוי שיֵשב ביניהם. לבסוף לא התאפקו וביקשו מאשתו של הרב להוציא את האיש מן הסעודה.

האישה ניגשה אל הרב ושאלה אותו כיצד יש לנהוג.

ענה לה ר' לוי יצחק:

"בַּגְמָרָא נאמר כי בעתיד יערוך הקב"ה (הקדוש ברוך הוא) סעודה לצדיקים. בין האנשים הגדולים והחשובים שישתתפו בסעודה, אני אֵיחשב לאיש פשוט. אם נוציא את האיש הזה מביתנו, אצטרך גם אני לצאת מסעודת הצדיקים. לכן, אל תבקשי מן האיש לצאת. יישאר איתנו!"

**מדברי הרמב"ם:**

"וּכְשֶׁהוּא אוֹכֵל וְשׁוֹתֶה חַיָּב לְהַאֲכִיל לַגֵּר לַיָּתוֹם וְלָאַלְמָנָה

עִם שְׁאַר הָעֲנִיִּים הָאֻמְלָלִים,

אֲבָל מִי שֶׁנּוֹעֵל דַּלְתוֹת חֲצֵרוֹ וְאוֹכֵל וְשׁוֹתֶה הוּא וּבָנָיו וְאִשְׁתּוֹ

וְאֵינוֹ מַאֲכִיל וּמַשְׁקֶה לָעֲנִיִּים וּלְמָרֵי נֶפֶשׁ

אֵין זוֹ שִׂמְחַת מִצְוָה אֶלָּא שִׂמְחַת כְּרֵסוֹ"

(הרמב"ם, משנה תורה, הלכות יום טוב ו, יח)